M. Hort, poslanec: (2001-10-26):
M. Andel, podpredseda NR SR: Ďakujem. Dámy a páni, prerušujem rokovanie o tomto bode nášho programu. Čakajú nás ešte rokovania o dvoch zákonoch, a to návrh poslancov Národnej rady Slovenskej republiky Milana Benkovského a Štefana Rusnáka na vydanie zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945. A posledným návrhom zákona nášho dnešného rokovania bude návrh skupiny poslancov Národnej rady Slovenskej republiky na vydanie zákona o činnosti kominárov a o Komore kominárov Slovenska, ktorým sa takisto mení zákon č. 455/1991 Zb. o živnostenskom podnikaní v znení neskorších predpisov. Teda, dámy a páni, teraz pristúpime k prvému čítaniu o návrhu poslancov Národnej rady Slovenskej republiky Milan Benkovského a Štefana Rusnáka na vydanie zákona o poskytnutí jednorazového finančného príspevku príslušníkom českosloven-ských zahraničných alebo spojeneckých armád, ako aj domáceho odboja v rokoch 1939 – 1945 . Návrh zákona ste dostali ako tlač 1204. Návrh na pridelenie návrhu zákona na prerokovanie výborom Národnej rady Slovenskej republiky máte v rozhodnutí predsedu Národnej rady Slovenskej republiky č. 1326. Teraz dávam slovo poslancovi Milanovi Benkovskému, ktorý tento návrh v mene skupiny poslancov prednesie. Nech sa páči, pán kolega, máte slovo. M. Benkovský, poslanec: Ďakujem za slovo. Vážený pán podpredseda, vážené kolegyne, kolegovia, dovoľte mi ako jednému z predkladateľov uviesť v súlade s rokovacím poriadkom Národnej rady Slovenskej republiky v prvom čítaní návrh zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945. Na úvod možno treba povedať, že takýto návrh zákona mal byť predložený vládou Slovenskej republiky, žiaľ, táto doteraz tak neurobila. Návrh zákona predkladáme v snahe historického ocenenia odvahy a statočnosti príslušníkov domáceho a zahraničného odboja, ktorý sa dobrovoľne a vedome so zbraňou v ruke ako súčasť celosvetovej protifašistickej koalície podieľali na končenom víťazstve a oslobodení zotročených národov Európy. Tisícky z nich v týchto bojoch padli, boli ťažko alebo ľahšie zranení, ale na všetkých ostali stopy po ťažkých vojnových útrapách a strádaniach. Chcem tiež pripomenúť, že bez domáceho i zahraničného odboja, bez aktívneho vstupu do protifašistického odboja, t. j. bez tých, ktorých sa má zákon týkať, by dnes nebolo ani samostatnej Slovenskej republiky. V uplynulých desaťročiach došlo postupne k morálnemu oceneniu zásluh domáceho a zahraničného odboja, doteraz však chýba aspoň ich čiastočné jednorazové finančné odškodnenie. Dokonca postupne dochádza k rušeniu aj doteraz platných minimálnych zvýhodnení, ktoré mali. Sociálna situácia osôb, ktorých sa má dotknúť navrhovaný zákon, je veľmi nepriaznivá. Väčšina z nich žije na hranici, či dokonca pod hranicou životného minima, a ak chceme to povedať tvrdšie, tvrdšie povedané, biedy. V prípade priamych účastníkov ide o našich prestarnutých občanov, o našich otcov či dedov, ktorí majú prevažne viac ako 75 až 80 rokov. Ich dôchodky zodpovedajú ich pôvodným, t. j. nízkym zárobkom. Ich situácia je na hranici ľudskej dôstojnosti, preto teraz ak im čiastočne nepomôžeme, tak zakrátko nebudeme mať komu pomáhať, potom si však budeme musieť spytovať svedomie všetci. Naši občania, priami účastníci oslobodzovacích bojov a ich vdovy, sa právom domáhajú rovnakého odškodnenia, resp. poskytnutia jednorazového finančného príspevku ako v iných krajinách Európy, okrem iného aj v Českej republike. Po zdĺhavom procese bol 3. novembra 1999 prijatý zákon č. 305 o zmiernení niektorých krívd osobám deportovaným do nacistických koncentračných a zajateckých táborov. Toto odškodnenie sa postupne realizuje. Návrh zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 sa týka osôb, ktoré a) boli príslušníkmi Československej armády v zahraničí za podmienok uvedených v § 2 ods. 1 č. 2, b) konali vojenskú službu v spojeneckých armádach za podmienok uvedených v § 2 ods. 3, c) boli príslušníkmi 1. československej armády na Slovensku za podmienok uvedených v § 2 ods. 4a a d) boli československými partizánmi podľa § 1 zákona č. 34/1946, ktorým sa vymedzuje pojem československý partizán. Som si vedomý značnej finančnej náročnosti navrhovaného zákona a ako člen výboru pre financie, rozpočet a menu dobre poznám ekonomickú situáciu na Slovensku a z nej vyplývajúce možnosti, ktoré máme. Preto som pripravený spolu s kolegom v druhom čítaní diskutovať o možnej postupnosti vyplácania príspevku, napríklad počnúc žijúcimi účastníkmi v roku 2002 či čiastočného zúženia dotknutých osôb. Preto sa uchádzam o vašu podporu pri posunutí zákona do druhého čítania s tým, že budem rešpektovať vaše zlepšujúce návrhy. Ďakujem za pozornosť. M. Andel, podpredseda NR SR: Ďakujem, pán kolega, nech sa páči, zaujmite miesto určené pre navrhovateľov. Teraz dávam slovo spravodajcovi, ktorého navrhol gestorský Ústavnoprávny výbor Národnej rady Slovenskej republiky, pánovi poslancovi Miklósovi Fehérovi. Pán poslanec, máte slovo. M. Fehér, poslanec: Ďakujem pekne. Vážené dámy, vážení páni, dovoľte mi, aby som v súlade s § 73 ods. 1 zákona Národnej rady o rokovacom poriadku vystúpil na rokovaní Národnej rady v prvom čítaní o návrhu poslancov Národnej rady Slovenskej republiky Milana Benkovského a Štefana Rusnáka na vydanie zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 (tlač 1204). Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady o rokovacom poriadku. Budem odporúčať, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí predmetný návrh zákona prerokovať v druhom čítaní. Ďalej budem odporúčať prideliť návrh poslancov Národnej rady Milana Benkovského a Štefana Rusnáka na vydanie zákona o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 na prerokovanie Ústavnoprávnemu výboru Národnej rady, Výboru Národnej rady pre financie, rozpočet a menu, Výboru Národnej rady pre sociálne veci a bývanie, Výboru Národnej rady pre obranu a bezpečnosť a Výboru Národnej rady pre ľudské práva a národnosti. V súlade s návrhom predsedu Národnej rady navrhujem, aby úlohu gestorského výboru plnil ústavnoprávny výbor, a odporúčam, aby výbory, ktorým bol návrh pridelený, ho prerokovali v lehote do 30. novembra 2001 a gestorský výbor do 3. decembra 2001. Ďakujem pekne, pán predsedajúci, to je všetko. M. Andel, podpredseda NR SR: Ďakujem. Otváram všeobecnú rozpravu o tomto bode rokovania. Písomne sa prihlásil jeden poslanec, pán poslanec Viliam Sopko. Pán kolega, máte slovo.